**sonet metaculinar**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

am tot cojit cuvinte şi le-am făcut salată

şi am turnat pe ele uleiuri volatile

încât de-o guşti ai crede-o vreo pastă fermecată

ce-ţi înfăşoară limba-n miresme inutile

şi vintrele-ţi desfată cu voluptăţi nespuse

de crezi că mie toate misterele-s supuse

şi-n verbul meu se-ascunde un sens mirobolant

ce-ar face orice alt fel de-a scrie redundant

de parc-aş fi vreun tainic îmblânzitor de minţi

din Indii legendare sau Galilee sfântă

şi-n sufletul meu magii şi zeii îţi cuvântă

ca temerile vieţii să-ţi doarmă-n piept cuminţi —

ci-mbucă tot şi bea-ncet până la fund paharul:

oricât ar fi de dulce, nu hrana-i bucătarul.